Frank Jensen (S), 2000-05-24:
Som det formentlig er alle tilstedeværende bekendt, så har jeg flere gange tidligere haft lejlighed til at redegøre for de nye retningslinjer om videoafhøring af børn i sædelighedssager både her i Folketingssalen i spørgetiden den 12. april 2000 og i et åbent samråd i Folketingets Retsudvalg den 27. april 2000.
Jeg tror derfor, at det må være på sin plads, at jeg her i dag nøjes med i hovedtræk at redegøre for regeringens holdning i sagen.
Den 16. marts 2000 afsagde Højesteret som bekendt to kendelser om videoafhøring af børn.
I de to kendelser udtalte Højesteret, at mistænkte eller sigtede som udgangspunkt skal have adgang til selv at være til stede i et tilstødende lokale eller i et andet lokale på Politigården, et såkaldt monitorrum, hvor der står en skærm; det er altså ikke det rum, hvor barnet opholder sig, og hvor den politimand, der afhører barnet, opholder sig under afhøring af barnet.
Højesteret begrundede sin kendelse med, at det herved sikres, at forsvareren får mulighed for gennem den afhørende kriminalassistent umiddelbart at stille relevante supplerende spørgsmål.
Højesteret fremhæver, at dette også vil mindske behovet for senere at skulle foretage genafhøringer af barnet, hvilket alt andet lige må anses for at være det mest skånsomme over for barnet.
Desuden har Højesteret udtalt, at de omhandlende videoafhøringer, der som bekendt skal anvendes som bevis under en eventuel senere domsforhandling i retten, og som således skal træde i stedet for en afhøring af barnet i selve retssalen, i videst mulig omfang skal tilgodese de retssikkerhedsgarantier, der gælder for indenretlige afhøringer.
Det vil efter Rigsadvokatens opfattelse for det første være tilfældet, hvis en gerningsmand endnu ikke er identificeret, og for det andet, når der efter en konkret vurdering i den foreliggende sag må lægges til grund, at hensynet til efterforskning eller til tredjemand gør det påkrævet.
Rigsadvokaten giver samtidig i de nye retningslinjer udtryk for, at det ikke i alle tilfælde vil være nødvendigt
at orientere barnet om den mistænktes eller sigtedes tilstedeværelse i det såkaldt monitorrum
Dette må afgøres efter en konkret vurdering af bl.a. barnets alder og modenhed samt omstændighederne i sagen i øvrigt. Som jeg også tidligere har sagt, er det naturligvis som hidtil en afgørende opgave for politiet at skabe sådanne rammer om afhøringen, at barnet belastes mindst muligt, herunder f.eks. sørge for, at barnet og krænker selvfølgelig ikke møder hinanden i forbindelse med afhøringen.
I den forbindelse skal jeg bemærke, at Rigsadvokaten har meddelt mig, at det efter hans opfattelse inden for de nu afstukne retningslinjer vil det være muligt at tilrettelægge de omhandlede afhøringer på en sådan måde, at der ikke opstår problemer af den karakter og af den betydning. Når det nu er sagt, skal der ikke herske tvivl om, at vi har at gøre med et område, hvor der foreligger væsentlige modsatrettede hensyn mellem på den ene side hensynet til den mistænktes eller sigtedes retssikkerhed og på den anden side hensynet til, at barnet beskyttes, og at man behandler barnet så skønsomt som overhovedet muligt i forbindelse med disse afhøringer.
Jeg ved også, at Rigsadvokaten derfor vil følge udviklingen på det område meget nøje, ligesom jeg også selv agter at følge anklagemyndighedens erfaringer med de nye retningslinjer meget tæt.
Jeg har i den forbindelse bedt Rigsadvokaten om inden årets udgang at give mig en redegørelse for, hvordan de nye retningslinjer fungerer i praksis.
Det ændrer dog ikke på det forhold, at jeg, såfremt ordningen undervejs viser sig at give anledning til problemer, vil orientere Folketinget herom, ligesom jeg er parat til at tage de nødvendige skridt for at løse de evt. opståede problemer.
Jeg finder derimod ikke, at der på nuværende tidspunkt er grundlag for at iværksætte initiativer på grundlag af det beslutningsforslag og af det, som beslutningsforslaget nævner, og jeg ser frem til senere ved årets udgang at modtage Rigsadvokatens redegørelse for, hvordan ordningen fungerer.